REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/152-19

19. jun 2019. godine

B e o g r a d

Z A P I S N I K

62. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 17. JUNA 2019. GODINE

Sednica je počela u 12,00 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Đorđe Komlenski, Žarko Mićin, Miletić Mihajlović, Jovan Palalić i Balint Pastor.

Osim članova Odbora, sednici su prisustvovali i Stanija Kompirović, zamenik člana dr Aleksandra Martinovića i Aleksandra Majkić, zamenik člana Biljane Pantić Pilja.

Sednici nisu prisustvovali članovi Odbora: Marko Parezanović, Nataša Mićić, Dušan Petrović, Sreto Perić, Vjerica Radeta, niti njihovi zamenici.

Sednici su prisustvavali i Olja Jovičić, generalni sekretar Stručne službe Zaštitnika građana i Marija Podunavac, šef Kabineta Zaštitnika građana; Stanojla Mandić, zamenik Poverenika za informacije od javnog značaja i zaštitu podataka o ličnosti Marinko Radić, generalni sekretar; Dejan Damnjanović, zamenik direktora Agencije za borbu protiv korupcije, Verka Atanasković, v.d. pomoćnika direktora u Sektoru za sukob interesa i pitanja lobiranja.

Predsednik Odbora je konstatovao da su ispunjeni uslovi za rad i punovažno odlučivanje i predložio da se na osnovu člana 92. stav 2. Poslovnika Narodne skupštine Dnevni red dopni tačkom četiri: Razmatranje Predloga odluke za izbor sudija koje se prvi put biraju na sudijsku funkciju, koji je podneo Visoki savet sudstva (broj: 119-1851/19, od 13. 6. 2019.) i tačkom pet: Razmatranje Predloga odluke za izbor zamenika javnih tužilaca, koji je podnelo Državno veće tužilaca (broj: 119-1875/19, od 13. 6. 2019.).

Članovi Odbora su **jednoglasno** usvojili ovaj predlog, nakon čega je predsedavajući stavio na glasanje, a članovi Odbora su **jednoglasno** utvrdili sledeći

D n e v n i r e d :

1. Razmatranje Redovnog godišnjeg izveštaja Zaštitnika građana za 2018. godinu (broj: 02-487/19 od 19. marta 2019. godine);
2. Razmatranje Izveštaja o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2018. godinu (broj: 02-541/19 od 25. marta 2019. godine);
3. Razmatranje Izveštaja o radu Agencije za borbu protiv korupcije za 2018. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije u Republici Srbiji za period od 2013. do 2018. godine (broj: 02-1409/19 od 1. aprila 2019. godine);
4. Razmatranje Predloga odluke za izbor sudija koje se prvi put biraju na sudijsku funkciju, koji je podneo Visoki savet sudstva (broj: 119-1851/19, od 13. 6. 2019.);
5. Razmatranje Predloga odluke za izbor zamenika javnih tužilaca, koji je podnelo Državno veće tužilaca (broj: 119-1875/19, od 13. 6. 2019.).

**PRVA TAČKA** – Razmatranje Redovnog godišnjeg izveštaja Zaštitnika građana za 2018. godinu (broj: 02-487/19 od 19. marta 2019. godine).

**Olja Jovičić** je ukratko predstavila Redovan godišnji izveštaj Zaštitnika građana za 2018. godinu.

Naglasila je da dvanaesti po redu Redovan godišnji izveštaj Zaštitnika građana predstavlja pregled stanja ljudskih prava u Republici Srbiji u 2018. godini, kao i da su se građani u izveštajnom periodu najviše prituživali na postupke u okviru „dobre uprave“, prava na poštovanje zakona, prava na efikasno postupanje organa, dok se trećina svih pritužbi odnosi na povrede ekonomskih, imovinskih i socijalno-kulturnih prava.

Iznela je statističke podatke u vezi sa ukupnim brojem pritužbi građana u 2018. godini, od kojih se najveći broj odnosio na rad jedinica lokalne samouprave, resor pravosuđa, rad ministarstava, nezaposlenost, neefikasnost državnih organa, te je predstavila načine postupanja Zaštitnika građana po njima.

Rekla je da je Zaštitnik građana u 2018. godini uputio preko 400 preporuka, od kojih se najveći broj odnosi na oblast rodne ravnopravnosti.

Naglasila je da je Zaštitnik građana u izveštajnom periodu, uočio intenzivnije aktivnosti Vlade na modernizaciji rada državne uprave kroz razvoj i primene različitih elektronskih servisa, kao i u ozbiljnijem pristupu i učestalijim aktivnostima usmerenim na usavršavanje kadrova u domenu „dobre uprave“, posebno kroz donošenje Zakona o Nacionalnoj akademiji za javnu upravu.

Ukazala je da je tokom izveštajnog perioda u Republici Srbiji nastavljena tendencija unapređivanja prava lica lišenih slobode, primene policijskih ovlašćenja, kao i sprečavanje torture i drugih oblika zlostavljanja.

Istakla je da su obuke državnih službenika koji postupaju prema licima lišenim slobode doprinele podizanju njihove svesti da bilo koji oblik zlostavljanja predstavlja nedozvoljeno postupanje, pa Zaštitnik građana ni u jednom postupku pokrenutom po pritužbama lica lišenih slobode tokom 2018. godine nije utvrdio da je u postupanju kontrolisnog organa došlo do povrede prava lica lišenog slobode koji je uložio pritužbu.

Navela je da su među najugroženijim kategorijama lica lišena slobode u psihijatrijskim ustanovama i ustanovama domskog tipa.

Naglasila je da je u pogledu unapređenja normativnog okvira potrebno izvršiti pojedine izmene u Krivičnom zakoniku, kako bi se izvršilo njegovo usklađivanje sa odredbama Konvencije o sprečavanju torture Ujedinjenih nacija.

Rekla je da je prilikom vršenja nadzora ustanovljeno da i dalje najveći problem predstavljaju neadekvatne prostorije za smeštaj pritvorenih lica i lica lišenih slobode.

Objasnila je strukturu i način predstavljanja preporuka Zaštitnika građana u okviru Godišnjeg izveštaja i navela neke od njih.

Predsedavajući je otvorio raspravu u vezi sa ovom tačkom dnevnog reda u kojoj je učestvovao Mihailo Jokić koji je naglasio da je potrebno da Zaštitnik građana prilikom svojih aktivnosti ponudi i rešenja u onim situacijama u kojima jedinica lokalne samouprave ne postupi u skladu sa preporukama.

Kako se više niko nije javio za reč predsedavajući je zaključio raspravu u vezi sa ovom tačkom dnevnog reda i predložio:

-da Odbor za pravosuđe, državnu upravu i lokalnu samoupravu, na osnovu člana 238. Poslovnika Narodne skupštine podnese Izveštaj Narodnoj skupštini u kome će navesti da je Redovan godišnji izveštaj Zaštitnika građana za 2018. godinu podnet Narodnoj skupštini na osnovu člana 33. stav 1. Zakona o Zaštitniku građana;

-da utvrdi sledeći Predlog zaključka koji će dostavlja Narodnoj skupštini na razmatranje i usvajanje:

1. Narodna skupština ocenjuje da je Zaštitnik građana svojim Redovnim godišnjim izveštajem za 2018. godinu, kroz celovito predstavljanje aktivnosti Zaštitnika građana u izvršavanju ustavnih i zakonskih nadležnosti, dao opštu ocenu stanja i kvaliteta ostvarivanja i zaštite prava građana pred državnim organima, stanje državne uprave i javnog sektora u celini, ukazujući na neophodne sistemske promene kroz izgradnju i jačanje instucija, u cilju unapređenja vladavine prava, poštovanja ljudskih i manjinskih prava i ostvarivanja prava građana.

2. Narodna skupština, polazeći od ocene Zaštitnika građana o položaju građana u odnosu na organe uprave, preporučuje Vladi danastavi sa kontinuiranim: nadzorom nad radom sudske uprave, javnih izvršitelja i doslednom primenom propisa kojima je regulisano postupanje po pritužbama na njihov rad; unapređivanjem komunikacije sa građanima; nadzorom nad doslednom primenom propisa u svim oblastima; analiziranjem efekata primene zakona, u cilju efikasnog i zakonitog ostvarivanja prava građana i unapređivanja mehanizama za zaštitu njihovih prava.

3. Narodna skupština poziva Vladu da nastavi sa sprovođenjem reforme državne uprave, posebno u domenu depolitizacije, racionalizacije i profesionalizacije državne uprave, što će doprineti efikasnoj primeni donetih zakona u ovoj oblasti.

4. Narodna skuština poziva Vladu da u narednom periodu, u skladu sa inicijativama i preporukama Zaštitnika građana, predloži Narodnoj skupštini izmene Zakona o zaštitniku građana kojima će se uskladiti pravni okvir za rad Zaštitnika građana sa uočenim izazovima u dosadašnjem radu.

5. Nadležni odbori Narodne skupštine će, u vršenju svoje zakonodavne i kontrolne funkcije, pratiti rad izvršnih organa sa stanovišta poštovanja preporuka Zaštitnika građana i ovog zaključka.

6. Narodna skupština poziva Vladu da kontinuirano iveštava Narodnu skupštinu o sprovođenju ovih zaključaka;

-da za predstavnika predlagača na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedene predloge.

**DRUGA TAČKA** - Razmatranje Izveštaja o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2018. godinu (broj: 02-541/19 od 25. marta 2019. godine).

**Stanojla Mandić** je ukratko predstavila Izveštaj o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2018. godinu istakavši da je 2018. godina bila godina sa najviše izazova u radu Poverenika za četrnaest godina postojanja, a istovremeno i godina najobimnijeg rada.

Prikazala je pregled stanja i prepreke u ostvarivanju prava na slobodan pristup informacijama od javnog značaja i prava na zaštitu podataka o ličnosti; aktivnosti Poverenika u vezi sa zaštitom i unapređenjem prava na pristup informacijama, kao i aktivnosti Poverenika u vezi sa zaštitom podataka o ličnosti; pregled saradnje sa medijima i prikaz aktivnosti Poverenika u medijima, kao i u oblasti međunarodne i regionalne saradnje.

Ukazala je na stanje u okviru službe Poverenika, kao i na nesklad koji postoji između odobrenih i potrebnim sredstvima za rad, te je navela predloge Poverenika upućene Narodnoj skupštini i Vladi Republike Srbije.

Rekla je da se predlozi Poverenika Narodnoj skupštini Republike Srbije odnose na potrebu da blagovremeno (pre 21. 08. 2019. godine - datuma početka primena novog Zakona o zaštiti podataka o ličnosti), bude usvojen Predlog zakona o izmenama i dopunama ovog zakona, pripremljen u saradnji i u skladu sa sugestijama Poverenika, kako bi se Zakon učinio primenljivim; da bez odlaganja bude usvojen Predlog zakona o izmenama i dopunama Zakona o slobodnom pristupu informacijama od javnog značaja, pripremljen u saradnji i u skladu sa sugestijama Poverenika, u tekstu koji bi doprineo unapređenju prava koja Zakon uređuje; da bude obezbeđen stalni nadzor nad sprovođenjem zaključaka Narodne skupštine korišćenjem raspoloživih mehanizmima kontrole nad radom Vlade RS; da nadležni odbori i stručne službe Narodne skupštine prilikom usvajanja zakona s dužnom pažnjom razmotre stavove Poverenika u pogledu usklađenosti, kao i mogućih efekata tih zakona na ostvarivanje prava na pristup informacijama od javnog značaja i prava na zaštitu podataka o ličnosti; da blagovremeno i adekvatno bude pružena puna podrška Povereniku kao samostalnom državnom organu koji je nezavisan u vršenju svoje nadležnosti.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč zaključio je raspravu i predložio:

-da Odbor za pravosuđe, državnu upravu i lokalnu samoupravu, u skladu sa članom 238. Poslovnika Narodne skupštine, podnese Izveštaj Narodnoj skupštini o razmotrenom Izveštaju o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2018. godinu, koji je podnet Narodnoj skupštini na osnovu člana 36. Zakona o slobodnom pristupu informacijama od javnog značaja i čl. 44. i 58. Zakona o zaštiti podataka o ličnosti;

-da utvrdi sledeći Predlog zaključka koji dostavlja Narodnoj skupštini na razmatranje i usvajanje:

1. Narodna skupština konstatuje da je Poverenik za informacije od javnog značaja i zaštitu podataka o ličnosti u Izveštaju o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2018. godinu ukazao na stanje u oblasti slobodnog pristupa informacijama od javnog značaja i oblasti zaštite podataka o ličnosti, ocenjujući da je ostvareno stanje na polju zaštite i afirmacije prava na slobodan pristup informacijama od javnog značaja i prava na zaštitu podataka o ličnosti ograničenog napretka.

2. Narodna skuština poziva Vladu da u narednom periodu preduzme potrebne aktivnosti kako bi se omogućila efikasna primene načela koje propisuje Zakon o zaštiti podataka o ličnosti („Sl. glasnik RS, broj 87/18), te da se donošenjem podzakonskih propisa obezbedi potpuno ostvarivanje prava građana na zaštitu podataka o ličnosti u skladu sa važećim propisima i međunarodnim standardima. Takođe, Narodna skupština podržava Vladu da intenzivira aktivnosti na pripremi izmena i dopuna Zakona o slobodnom pristupu informacijama od javnog značaja, kako bi se ova oblast unapredila i omogućilo poštovanje osnovnih načela slobodnog pristupa informacijama od javnog značaja.

3. Narodna skupština preporučuje Vladi da u skladu sa odgovarajućim zakonskim odredbama, obezbedi izvršavanje konačnih, izvršnih i obavezujućih rešenja Poverenika i da, koristeći postojeće zakonske mahanizme, preko nadležnog ministarstva, primenjuje mere iz svoje nadležnosti, pokretanjem postupka za utvrđivanje odgovornosti za propuste u radu državnih organa, kao i odgovornosti funkcionera koji nisu izvršavali obaveze u skladu sa zakonom.

4. Narodna skupština se obavezuje da će, u cilju stvaranja konzistentnog pravnog sistema u oblasti slobodnog pristupa informacijama od javnog značaja i zaštite podataka o ličnosti, u svojoj zakonodavnoj aktivnosti nastojati da se u pogledu predloženih pojedinačnih rešenja zakona obezbedi poštovanje osnovnih načela slobodnog pristupa informacijama od javnog značaja i prava na zaštitu podataka o ličnosti, posebno kada na to ukaže Poverenik za informacije od javnog značaja i zaštitu podataka o ličnosti.

5. Narodna skupština poziva Vladu da redovno podnosi Narodnoj skupštini izveštaj o sprovođenju ovih zaključaka.

6. Ovaj zaključak objaviti u „Službenom glasniku Republike Srbije";

-da za predstavnika predlagača na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedene predloge.

**TREĆA TAČKA –** Razmatranje Izveštaja o radu Agencije za borbu protiv korupcije za 2018. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije u Republici Srbiji za period od 2013. do 2018. godine (broj: 02-1409/19 od 1. aprila 2019. godine).

**Dejan Damnjanović** je ukratko predstavio Izveštaja o radu Agencije za borbu protiv korupcije za 2018. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije u Republici Srbiji za period od 2013. do 2018. godine.

Predstavio je položaj i ulogu Agencije, njenu organizacionu strukturu i opis nadležnosti. nakon čega je bliže opisao rad Agencije i rezultata koje je postigla u sprovođenju zakonom propisanih nadležnosti.

Uakazao je i na finansijski pregled sredstava koje je Agencija koristila iz budžeta i donacija radi realizacije planiranih aktivnosti, te na Izveštaj o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje, koji je Agencija dužna da podnese Narodnoj skupštini.

Naveo je da je Agencija u 2018. godini bila veoma uspešna u domenu međunarodne saradnje. Takođe, ukazao je da je javnost konstantno zainteresovana za proveru Izveštaja i praćenje imovinskog stanja funkcionera, što predstavlja veoma uspešan mehanizam sprečavanja, ali i suzbijanja korupcije, kao i da Agencija dolazi do podataka koji su od značaja za rad represivnih organa u rešavanju slučajeva u kojima postoji sumnja da je do korupcije već došlo.

Predstavio je podatke o završenoj proveri Izveštaja za 275 funkcionera koji su bili u proveri tokom 2018. godine, te da je na republičkom nivou pokrenuto ukupno 186 postupaka, a na lokalnom nivou 116 postupaka. Takođe, rekao je da je pokrenuto 46 postupaka protiv direktora, zamenika direktora i v.d. direktora ustanova, javnih preduzeća i privrednih subjekata čiji je osnivač jedinica lokalne samouprave, kao i po jedan postupak protiv predsednika izborne komisije i članova upravnih odbora ustanova i privrednih društava jedinica lokalne samouprave, te da je izrečeno ukupno 310 mera zbog povrede Zakona o Agenciji za borbu protiv korupcije.

Ukazao je na važnost primena koncepta lokalnog antikorupcijskog plana (LAP) i pokrajinskog antikorupcijskog plana (PAP), koji je predložen modelima Agencije zasnovanim na identifikovanju normativnih, institucionalnih, organizacionih i praktičnih rizika za nastanak korupcije i na sprovođenju mera za njihovo suzbijanje, kao i na značaj uspostavljanja sistema podrške jedinicama lokalne samouprave za izradu i usvajanje lokalnog antikorupcijskog plana i formiranje tela za praćenje sprovođenja ovog dokumenta.

Naveo je preporuke sadržane u Izveštaju, koje se odnose na potrebu: usvajanja Zakona o izmenama i dopunama Zakona o finansiranju političkih aktivnosti; Zakona o izmenama i dopunama Zakona o političkim strankama donošenja nove Nacionalne strategije za borbu protiv korupcije kao dopune Akcionog plana za Poglavlje 23; intenziviranja saradnje sa drugim državnim organima u oblasti borbe protiv korupcije; obezbeđivanja neophodnih infrastrukturnih i kadrovskih uslova za rad Agencije, kao i odgovarajuće opreme i programa, radi obezbeđenja nesmetanog i efikasnijeg rada Agencije.

Predsedavajući je otvorio raspravu u vezi sa ovom tačkom dnevnog reda u kojoj su učestvovali: Đorđe Komlenski, Neđo Jovanović i Dejan Damnjanović.

**Đorđe Komlenski** je naveo da je iz Izveštaja jasno da se Agencija za borbu protiv korupcije u ovom izveštajnom periodu u potpunosti kretala u okviru svojih, zakonom propisanih ovlašćenja, što je dovelo do izuzetno pozitivnih rezultata i izneo sugestiju da se raspoloživi ljudski resursi Agencije za borbu protiv korupcije tokom tekuće godine u što većoj meri iskoriste kako bi se pružila maksimalna podrška jedinicama lokalneih samouprava, u cilju sprečavanja nenamernih grešaka do kojih može doći u njihovom radu, a koje su posledica neznanja, s obzirom da mnogi funkcioneri na svim nivoima vlasti nisu pravnici po struci, što može dovesti do nehotičnih grešaka. Predložio je da Agencija sagleda najčešće greške do kojih dolazi u radu jedinica lokalne samouprave i da se kroz organizovanje kontinuiranih obuka i treninga one u narednom periodu svedu na najmanju meru. Takođe, sugerisao je da Agencija za borbu protiv korupcije mora da povede računa o tome da da postupak davanja saglasnosti za obavljanje određenih funkcija bude tako sprovoden, da data saglasnost, naknadnim nadzorom, ne bude poništena.

**Neđo Jovanović** je pohvalio Izveštaj i ukazao na situaciju koja se odnosi na većinu nosilaca javnih funkcija, a koja se ogleda u činjenici da Agencija, postupajući u skladu sa zakonom i u granicama svojih ovlašćenja, svojim odlukama dovodi do stvaranja pravne nesigurnosti, tako što izriče mere, od kojih je jedna i mera upozorenja, koja ima preventivni karakter i služi sprečavanju daljeg činjenja koje nije u skladu sa zakonom. Naglasio je da problem nastaje kada Agencija, nakon izricanja mere upozorenja, podnese prekršajnu prijavu, kojom se inicira postupak pred prekršajnim sudom, koji može dovesti do izricanja prekršajne sankcije koja proizvodi pravno dejstvo, bez da se sagledalo da li je prethodno izrečena mera upozorenja dala pozitivan efekat, što dovodi do nastanka pravne nesigurnosti.

**Dejan Damnjanović** je, dajući odgovor na iznete sugestije, naglasio da Agencija za borbu protiv korupcije veliku pažnju u svom radu upravo poklanja organizovanju obuka, radionica i treninga za zaposlene u jedinicama lokalne samouprave, ali da često odaziv u pojedinim jedinicama lokalne samouprave nije dovoljno dobar.

Takođe, istakao je da je u pripremi vodič za nosioce javnih funkcija kji treba da informiše o pravima i obavezama ovih lica.

Ukazao je da su moguće korekcije na već date saglasnosti u situacijama kada dođe do promene propisa, a pre nego što se okonča usaglašavanje u određenoj oblasti.

Pojasnio je postupak izricanja administrativne mere upozorenja, nakon koje sledi pokretanje prekršajnog postupka i izrazio stav da je potrebno izvršiti korekcije pravnog okvira u toj oblasti.

Kako se više niko nije javio za reč predsedavajući je zaključio raspravu i predložio:

-da Odbor za pravosuđe, državnu upravu i lokalnu samoupravu, u skladu sa članom 238. Poslovnika Narodne skupštine podnese izveštaj Narodnoj skupštini o razmotrenom Izveštaju o radu Agencije za borbu protiv korupcije za 2018. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije u Republici Srbiji za period od 2013. do 2018. godine, koji je podnet Narodnoj skupštini na osnovu člana 26. Zakona o Agenciji za borbu protiv korupcije;

-da utvrdi sledeći Predlog zaključka koji će dostaviti Narodnoj skupštini na razmatranje i usvajanje:

1. Narodna skupština konstatuje da je Izveštaj o radu Agencije za borbu protiv korupcije celovito predstavio rad Agencije u 2018. godini, u primeni Zakona o Agenciji za borbu protiv korupcije, i to kako u pogledu konkretnih rezultata u radu Agencije u izvršavanju kontrolne i preventivne funkcije, tako i u pogledu sprovođenja Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije u 2018. godini.

Narodna skupština podržava napore i aktivnosti Agencije za borbu protiv korupcije u jačanju integriteta i odgovornosti institucija i funkcionera, kao i zaposlenih u upravi u cilju suzbijanja korupcije, kako u upravi tako i u društvu u celini.

2. Narodna skupština preporučuje Vladi da preduzme sve potrebne aktivnosti kako bi se obezbedila što potpunija primena Zakona o sprečavanju korupcije i ostvarivanje antikorupcijskih ciljeva kroz kontinuirano jačanje transparentnosti u radu državnih organa, stvaranju uslova za ostvarivanje prava na adekvatan pristup evidencijama i dokumentaciji državnih organa i organizacija i drugih pravnih lica, od značaja za postupke koje vodi Agencija, te preciziranje pravila o pravima i obavezama funkcionera, kao i jasnija i stroža pravila o njihovoj odgovornosti.

3. Narodna skupština poziva Vladu da, u cilju prevencije korupcije, radi na unapređivanju normativnog okvira u oblasti finansiranja političkih aktivnosti i jasnijeg definisanja spornih pojmova i pitanja koja se odnose na grupe građana.

4. Narodna skupština podržava Vladu, da u okviru svojih nadležnosti, intenzivira saradnju sa drugim državnim organima u oblasti borbe protiv korupcije i suzbijanju organizovanog kriminala, terorizma i korupcije.

5. Narodna skupština preporučuje Vladi da obezbedi neophodne infrastrukturne i kadrovske uslove, kao i odgovarajuću opremu i programe, radi poboljšavanja uslova za nesmetan i efikasan rad Agencije.

6. Narodna skupština se obavezuje da će obezbediti usklađenost zakonskih rešenja i stvoriti jedinstven i konzistentan pravni okvir koji uređuje oblast borbe protiv korupcije.

7. Narodna skupština poziva Vladu da redovno podnosi Narodnoj skupštini izveštaj o sprovođenju ovih zaključaka.

8. Ovaj zaključak objaviti u „Službenom glasniku Republike Srbije";

-da za predstavnika predlagača na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedene predloge.

**ČETVRTA TAČKA** - Razmatranje Predloga odluke za izbor sudija koje se prvi put biraju na sudijsku funkciju, koji je podneo Visoki savet sudstva (broj: 119-1851/19, od 13. 6. 2019.).

Petar Petrović je otvorio raspravu u vezi sa ovom tačkom dnevnog reda, pa kako se niko nije javio za reč stavio je na glasanje predlog:

-da Odbor za pravosuđe, državnu upravu i lokalnu samoupravu konstatuje da je Predlog odluke o izboru sudija koji se prvi put biraju na sudijsku funkciju Visoki savet sudstva podneo kao ovlašćeni predlagač, u skladu sa članom 50. stav 4. Zakona o sudijama;

-da Odbor odluči da predloži Narodnoj skupštini da prihvati Predlog odluke o izboru sudije koji se prvi put bira na sudijsku funkciju za Prekršajni sud u Pančevu;

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedene predloge.

**PETA TAČKA -** Razmatranje Predloga odluke za izbor zamenika javnih tužilaca, koji je podnelo Državno veće tužilaca (broj: 119-1875/19, od 13. 6. 2019.).

Petar Petrović je otvorio raspravu u vezi sa ovom tačkom dnevnog reda, pa kako se niko nije javio za reč stavio je na glasanje predlog:

-da Odbor za pravosuđe, državnu upravu i lokalnu samoupravu konstatuje da je Predlog odluke o izboru zamenika javnog tužioca podnelo Državno veće tužilaca kao ovlašćeni predlagač, u skladu sa članom 75. stav 1. Zakona o javnom tužilaštvu i članom 13. alineja druga Zakona o državnom veću tužilaca;

-da Odbor odluči da predloži Narodnoj skupštini da prihvati Predlog odluke o izboru zamenika javnog tužioca u Osnovnom javnom tužilaštvu u Mladenovcu i Osnovnom javnom tužilaštvu u Aranđelovcu;

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedene predloge.

Sednica je završena u 13,15 časova.

SEKRETAR PREDSEDNIK

Sanja Pecelj Petar Petrović